題劉晦卿月樓圖并餞秋闈之行仍不犯月樓字
作者：陸文圭
朝代：宋

paragraphs: 君不見劉越石，晉陽鐵騎圍城急。
一聲長嘯震山谷，拋弓散走群兒泣。
又不見庾元規，武昌僚佐相追隨。
坐據胡牀夜笑語，不知賓主竟爲誰。
枕戈待旦成何事，終讓著鞭先士稚。
況復西風塵污人，茂宏舉扇思還第。
嗟嗟二子逢世亂，誤長清談空致患。
爭如今夕倚闌人，一生飽喫升平飯。
百城桴鼓夜不鳴，萬里山川秋愈明。
黄鶴孤飛白鷗睡，捲簾露氣下三更。
初聽笛聲何激烈，再聽書聲更清越。
素娥密約無人知，今秋丹桂來先折。